b'\n_START_ARTICLE_\nMuzej grada Zagreba\n_START_SECTION_\nPovijest ustanove\n_START_PARAGRAPH_\nMuzej grada Zagreba osnovan je odlukom Gradskog poglavarstva 1907. godine. Inicijator osnivanja muzeja i arhiva bila je Dru\xc5\xbeba "Bra\xc4\x87a Hrvatskoga Zmaja". Smje\xc5\xa1ten je u obnovljenom spomeni\xc4\x8dkom kompleksu biv\xc5\xa1eg samostana Klarisa iz 1650. godine, na zagreba\xc4\x8dkom Gornjem gradu. Muzej obra\xc4\x91uje teme iz kulturne, umjetni\xc4\x8dke, ekonomske i politi\xc4\x8dke povijesti grada u kontinuitetu od rimskih nalaza pa sve do modernog doba. Fundus \xc4\x8dini 75 000 predmeta sistematiziranih u zbirke umjetni\xc4\x8dkih i uporabnih predmeta karakteristi\xc4\x8dnih za grad i njegovu povijest.\n_START_SECTION_\nDjelatnost\n_START_PARAGRAPH_\nDjelatnost muzeja definirana je zakonskom legislativom vezanom uz muzeje. Muzej radi na sustavnom sabiranju, \xc4\x8duvanju, restauriranju i konzerviranju, prezentaciji te trajnoj za\xc5\xa1titi muzejske gra\xc4\x91e s podru\xc4\x8dja nadle\xc5\xbenosti muzeja. Ustanova je gradski muzej lokalnog karaktera.\n_START_SECTION_\nGra\xc4\x91a\n_START_PARAGRAPH_\nMuzej ima vrlo bogat fond vrijedan za prou\xc4\x8davanje zavi\xc4\x8dajne, lokalne pro\xc5\xa1losti. Muzejska gra\xc4\x91a razvrstana je u pet memorijalnih zbirki, dvadeset zbirki predmeta te \xc5\xa1est dokumentacijskih fondova. Posebno se isti\xc4\x8du kao vrijedan povijesni izvor za prou\xc4\x8davanje povijesti Grada sljede\xc4\x87e zbirke: Pretpovijesna arheolo\xc5\xa1ka zbirka, Srednjevjekovna arheolo\xc5\xa1ka zbirka, Zbirka cehalija, Zbirka planova i regulacija grada Zagreba te Arhivalije. Digitalizacija se u ustanovi provodi na podru\xc4\x8dju svih zbirki.\n_START_SECTION_\nUsluge\n_START_PARAGRAPH_\nPru\xc5\xbeanje stru\xc4\x8dne pomo\xc4\x87i iz podru\xc4\x8dja djelatnosti muzeja, odr\xc5\xbeavanje predavanja, vr\xc5\xa1enje stru\xc4\x8dnog vodstva, pru\xc5\xbeanje usluge informiranja vezano uz aktivnosti, organiziranje izlo\xc5\xbebi, objavljivanje stru\xc4\x8dnih publikacija.'